﻿ El president Poroshenko trenca l'acord d'amistat entre Rússia i Ucraïna - Diari Jornada
El president d'Ucraïna Petro Poroshenko (EFE)
S'aprofundeix el deteriorament de les relacions entre Moscou i Kíev.
El president Poroshenko trenca l'acord d'amistat entre Rússia i Ucraïna
| 17 de set, 2018 - 13:39
El president d'Ucraïna, Petro Poroshenko, ha signat la decisió del Consell de Seguretat Nacional sobre la cancel·lació de l'acord d'Amistat, Cooperació i Associació entre Ucraïna i Rússia, segons ha informat el seu servei de premsa.
La nota afegeix que la decisió del Consell va recolzar la proposta de la Cancelleria ucraïnesa de donar per acabat el tractat en qüestió signat entre els dos països el 31 de maig de 1997.
Per la seva banda, el ministre d'Exteriors ucraïnès, Pavló Klimkin, va afirmar que Kíev sotmetrà a una revisió tots els seus acords amb Moscou, referint-se en particular a l'acord relatiu a la mar d'Azov. «És clar que l'acord esdevindrà inoperatiu en el futur. Una altra cosa és el moment en el qual el finalitzem», ha declarat. La mar d'Azov és en aquests moments una de les principals zones de tensió entre Rússia i Ucraïna, especialment arran de la finalització de la construcció del pont que uneix la Rússia continental amb Crimea a través de l'estret de Kertx el maig d'enguany.
«Anem a revisar poc a poc els tractats i les normatives legals en què es basen les nostres relacions amb Rússia (...). Cada tractat amb Rússia inclou una clàusula de terminació, i hi ha un pla en què tenim previst com i quan ho farem», va dir Klimkin, citat pel diari Evropeyskaya Pravda, als passadissos del Fòrum Euroatlàntic celebrat a Kíev.
El Tractat de 1997 conté una gran quantitat de formulacions avui dia anacròniques, donat l'estat actual de les relacions bilaterals, molt deteriorades des de l'annexió russa de la península de Crimea i l'inici del conflicte al Donbass a principis de 2014.